2023 m. sausio 30 d. pareikštas ieškinys byloje Hatherly / EUAA
(Byla T-40/23)
Proceso kalba: anglų
Šalys
Ieškovas: Xavier James Hatherly (Hamrūnas, Malta), atstovaujamas advokato A. Grima
Atsakovė: Europos Sąjungos prieglobsčio agentūra (EUAA)
Reikalavimai
Ieškovas Bendrojo Teismo prašo:
panaikinti 2022 m. lapkričio 3 d. Valdančiosios tarybos sprendimą Nr. 121,
panaikinti 2022 m. balandžio 8 d. raštą dėl darbo pasiūlymo, pateikto pagal atrankos procedūrą EASO/2021/TA/007 į administratoriaus padėjėjo (profilis D: viešųjų pirkimų padėjėjas) pareigas, atšaukimo,
nurodyti EUAA Valdančiajai tarybai patvirtinti nagrinėjamą darbo pasiūlymą ir įdarbinti ieškovą šiose pareigose nuo 2022 m. kovo 22 d.,
nurodyti EUAA atlyginti ieškovui iki tol prarastas pajamas.
Ieškinio pagrindai ir pagrindiniai argumentai
Grįsdamas ieškinį ieškovas remiasi trimis pagrindais.
Pirmasis ieškinio pagrindas grindžiamas nagrinėjamoms pareigoms reikalaujamos kvalifikacijos klaidingu aiškinimu.
Valdančiosios tarybos sprendime konstatuota, kad aptariamame pranešime apie laisvą darbo vietą pateikta nuoroda į „diplomą“ laikoma atitinkančia nuorodą į „studijų lygio baigimą atitinkančią kvalifikaciją“, atsižvelgiant į tai, kad kandidatų baigtas reikalaujamo lygio studijas patvirtina jų turimi diplomai“;
Pareigūnų tarnybos nuostatuose, kurie yra viršesni už Valdančiosios tarybos sprendimus, „kvalifikacija“ neapibrėžiama griežtai kaip diplomas, jų 28 straipsnio d punkte tik nustatyta, jog pareigūną galima paskirti tik su sąlyga, kad:
„jis pagal 29 straipsnio 2 dalį laimėjo konkursą, kuriame buvo įvertinama kvalifikacija arba taikomi testai, arba ir įvertinama kvalifikacija, ir taikomi testai, kaip numatyta III priede“;
Žodis „kvalifikacija“ suvokiamas būtinai kaip diplomas, nors jei jam turėtų būti suteikta tokia reikšmė, tai būtų patikslinta. Iš tiesų tiek pagal Pareigūnų tarnybos nuostatus, tiek pagal Europos švietimo glosarijų (jį Valdančioji taryba citavo savo sprendime) daromas skirtumas tarp šių dviejų sąvokų. Atsižvelgiant į tai, kvalifikacija gali būti įgyjama tiesiog gavus egzaminų balus, kurie patvirtina tam tikrą akademinių pasiekimų lygį.
Antrasis ieškinio pagrindas grindžiamas tuo, kad nepripažinta ieškovo kvalifikacija, nurodyta Maltos universiteto išduotame diplomo priedėlyje.
Europass formos diplomo priedėlyje, Maltos universiteto išduotame 2016 m., aiškiai nurodyta, kad reikalaujamas lygiavertis lygis pasiektas 2013 m.;
Šį dokumentą parengė Europos Komisija, Europos Taryba ir UNESCO/CEPES. Kaip nurodyta pačiame dokumente, jis skirtas pateikti pakankamai nepriklausomų duomenų, siekiant pagerinti kvalifikacijų tarptautinį „skaidrumą“ ir sąžiningą akademinį ir profesinį pripažinimą. Taigi nėra teisėtos priežasties nepripažinti reikalaujamo lygiaverčio lygio, kuris, kaip patvirtinama diplomo priedėlyje, įgytas 2013 m. Požiūris, kad kvalifikacija būtinai turi būti patvirtinta diplomu, atmetant oficialius, be kita ko, Europos Komisijos parengtus dokumentus, yra nepateisinamas, nes priešingu atveju Europass formos diplomo priedėlis neturėtų prasmės.
Trečiasis ieškinio pagrindas grindžiamas tuo, kad toks ieškovo kvalifikacijos nepripažinimas yra diskriminacinis ir kad paskesnis darbo pasiūlymo atšaukimas yra neproporcingas.
Kandidatai, nutraukę bakalauro studijas po dvejų ar daugiau metų atitinka reikalavimus diplomui, lygiavertį skelbime apie laisvą darbo vietą nurodytam išsilavinimui, gauti;
Taigi ieškovas mano, kad toks pat dvejų metų laikotarpis vienodai atitinka tikslą. Antraip iš pažiūros diskriminacinė padėtis susidarytų, kai kandidatai turėtų aukštesnį išsilavinimą, nei reikalaujama aptariamoms pareigoms, tačiau būtų laikomi neatitinkančiais reikalavimų vien dėl to, kad galutinis diplomas išduotas ne tais metais, kai pasiektas reikalaujamas lygis, o vėliau, net jei turėtų oficialų ES valstybės narės universiteto patvirtinimą, laikomą tokio diplomo sudedamąja dalimi. Taigi atšaukti darbo pasiūlymą vien dėl to, kad diplomas buvo išduotas tik vėliau, nes apima ir kitą lygį, yra diskriminacinis ir neproporcingas veiksmas, grindžiamas nepateisinamu supaprastintu ir griežtu aiškinimu.
____________